Na temelju članka 113. Zakona o gospodarenju otpadom („Narodne novine“, broj 84/21) i članka 31. Statuta Općine Vidovec („Službeni vjesnik Varaždinske županije“, broj 20/21) Općinsko vijeće Općine Vidovec na 09. sjednici održanoj dana 16. svibnja 2022. godine, donosi

**ODLUKU**

**o sprječavanju odbacivanja otpada na području Općine Vidovec**

**I. OPĆE ODREDBE**

Članak 1.

Ovom Odlukom propisuju se mjere sprječavanja protuzakonitog odbacivanja otpada i mjere uklanjanja protuzakonito odbačenog otpada u okoliš.

Članak 2.

Protuzakonito odbacivanje otpada u smislu ove Odluke, smatra se otpad odbačen na način suprotan Zakonu, podzakonskim aktima i aktima Općine Vidovec, a posebno:

- otpad odbačen u okoliš,

- krupni (glomazni) otpad ostavljen na javnoj površini,

- opasni i građevinski otpad odbačen u okoliš ili na javnim površinama.

Protuzakonito odbačenim otpadom u smislu ove Odluke smatra se i svaki otpad koji nije odložen u skladu s općim aktima Općine Vidovec kojima se propisuje način pružanja javne usluge sakupljanja komunalnog otpada i komunalni red.

**II. MJERE SPRJEČAVANJA PROTUZAKONITOG ODBACIVANJA OTPADA**

 Članak 3.

Mjere sprječavanja protuzakonitog odbacivanja otpada su:

1. uspostava sustava za zaprimanje obavijesti o protuzakonito odbačenom otpadu,

2. uspostava sustava evidentiranja lokacija odbačenog otpada,

3. redoviti nadzor područja Općine Vidovec radi utvrđivanja postojanja odbačenog otpada, a posebno lokacija na kojima je u više navrata evidentirano postojanje odbačenog otpada,

4. informativne aktivnosti u svezi gospodarenja otpadom na području Općine Vidovec.

 Članak 4.

Sustav za zaprimanje obavijesti o nepropisno odbačenom otpadu uspostavljen je:

- putem obrasca objavljenog na mrežnoj stranici www.vidovec.hr.

- putem pristupa aplikaciji „Evidencija lokacija odbačenog otpada“ (ELOO)

- putem elektronske pošte na adresu: komunalniredar@vidovec.hr, opcina@vidovec.hr

- putem telefonskog poziva na broj telefona 042/741-201

- osobnom predajom pisane prijave u Jedinstveni upravni odjel Općine Vidovec ili putem pošte na adresu Općina Vidovec, Trg svetog Vida 9, 42205 Vidovec.

Članak 5.

Sustav evidentiranja lokacija odbačenog otpada uspostavlja se sukladno zakonskim propisima putem komunalnog redara koji vodi Evidenciju lokacija onečišćenih otpadom na području Općine Vidovec.

 U Evidenciju iz stavka 1. ovog članka unose se podaci o lokacijama onečišćenih otpadom, vrsti odbačenog otpada, procijenjenoj količini odbačenog otpada te poduzetim mjerama u cilju sanacije lokacije onečišćene odbačenim otpadom i zbrinjavanja odbačenog otpada.

Evidencija iz stavka 1. ovog članka na odgovarajući način vodi se i kroz aplikaciju ELOO koja predstavlja višekorisnički sustav za prijavu i pregled odbačenog otpada, radi evidentiranja statusa postupanja komunalnog redara po pojedinoj prijavi.

Članak 6.

Redovni nadzor područja Općine Vidovec radi utvrđivanja postojanja odbačenog otpada vrši komunalni redar Općine Vidovec.

 O izvršenom nadzoru tijekom kojeg je uočeno protuzakonito odbacivanje otpada vodi se zapisnik kojemu je sastavni dio i foto-dokumentacija lokacije onečišćene otpadom čiji se podaci unose u Evidenciju iz članka 5. ove Odluke, te poduzimaju zakonom propisane mjere u cilju sanacije takvog područja zbrinjavanjem i/ili oporabom protuzakonito odbačenog otpada putem osobe koja posjeduje odgovarajući akt za obavljanje djelatnosti gospodarenja otpadom.

U slučaju evidentiranja lokacija na kojima je uočeno učestalo odbacivanje otpada moguće je provesti pojačane mjere sprječavanja protuzakonitog odbacivanja otpada postavom znakova upozorenja o zabrani odbacivanja otpada, video nadzora, fizičkih barijera pristupu određene lokacije te učestalijim nadzorom komunalnog redara.

Članak 7.

Općina Vidovec osigurava provedbu informativnih aktivnosti u svezi gospodarenja otpadom na svojem području:

- objavom informacija na službenim internetskim stranicama Općine Vidovec [www.vidovec.hr](http://www.vidovec.hr),

- aktivnostima provedbe javnih tribina te tiskanjem informativnih publikacija o gospodarenju otpadom,

 - izobrazbom i informiranjem javnosti o gospodarenju otpadom na svojem području putem raznih elektroničkih medija,

- provedbom projekata iz područja gospodarenja otpadom i dr.

Godišnje izvješće o provedbi izobrazno-informativnih aktivnosti za prethodnu godinu dostavlja se nadležnom Ministarstvu putem mrežne aplikacije u skladu s odredbama Zakona o gospodarenju otpadom.

Članak 8.

Otpad odbačen u okoliš može se uklanjati i putem akcija prikupljanja otpada.

Pravna i fizička osoba - obrtnik može u suradnji s osobom koja posjeduje dozvolu za gospodarenje otpadom ili je upisana u Evidenciju kao sakupljač otpad ili kao oporabitelj bez dozvole ili kao trgovac koji je ovlašten preuzeti otpad u posjed, organizirati akciju prikupljanja određenog otpada u svrhu provedbe sportskog, edukativnog, ekološkog ili humanitarnog sadržaja.

Prije početka akcije potrebno je obavijestiti Jedinstveni upravni odjel Općine Vidovec o održavanju akcije.

Osoba koja organizira akciju prikupljanja otpada obvezna je u roku od osam dana od završetka akcije dostaviti Jedinstvenom upravnom odjelu Općine Vidovec izvješće o provedenoj akciji koje sadrži sljedeće podatke: vrijeme trajanja akcije, vrste i količine otpada koje su prikupljene, osobe kojima je otpad predan na daljnje gospodarenje.

Jedinstveni upravni odjel Općine Vidovec dostavlja izvješće o provedenim akcijama prikupljanja otpada na svojem području nadležnom Ministarstvu do 31. ožujka tekuće godine za prethodnu kalendarsku godinu.

**III. MJERE UKLANJANJA PROTUZAKONITO ODBAČENOG OTPADA**

Članak 9.

Radi provedbe mjera za uklanjanje protuzakonito odbačenog otpada, komunalni redar naređuje uklanjanje otpada osobi koja je nepropisno uskladištila, ostavila, odbacila i/ili odložila otpad.

Ako osoba koja je nepropisno uskladištila, ostavila, odbacila i/ili odložila otpad nepoznata, komunalni redar rješenjem naređuje uklanjanje otpada vlasniku nekretnine na kojoj je nepropisno uskladišten, ostavljen, odbačen i/ili odložen otpad ili posjedniku nekretnine ako vlasnik nekretnine nije poznat ili osobi koja sukladno posebnim propisima upravlja određenim područjem (dobrom), ako je otpad odložen na tom području (dobru) ili osobi koju je zatekao da odbacuje otpad izvan lokacije gospodarenja otpadom ili osobi za koju se može dokazati da je otpad odbacila izvan lokacije gospodarenja otpadom.

Članak 10.

Rješenjem iz članka 9. ove Odluke određuje se: lokacija i procijenjena količina otpada, obveznik uklanjanja otpada, te obveza uklanjanja otpada predajom ovlaštenoj osobi za gospodarenje tom vrstom otpada u roku koji ne može biti duži od šest mjeseci.

Protiv rješenja iz članka 9. ove Odluke može se izjaviti žalba nadležnom upravnom tijelu županije.

 Istekom roka određenog rješenjem iz članka 9. ove Odluke komunalni redar utvrđuje ispunjavanje obveze određene rješenjem. Ako komunalni redar utvrdi da obveza određena rješenjem iz članka 9. ove Odluke nije izvršena, izvršiti će se uklanjanje tog otpada predajom ovlaštenoj osobi za gospodarenje tom vrstom otpada na trošak izvršenika.

Članak 11.

Sredstva za provedbu mjera iz članka 3. ove Odluke osiguravaju se u Proračunu Općine Vidovec.

 **IV. ZAVRŠNE ODREDBE**

Članak 12.

Stupanjem na snagu ove Odluke prestaje važiti Odluka o mjerama za sprječavanje nepropisnog odbacivanja otpada i mjerama za uklanjanje odbačenog otpada na području Općine Vidovec („Službeni vjesnik Varaždinske županije“, broj 22/18).

Članak 13.

Ova Odluka stupa na snagu osmog dana od dana objave u „Službenom vjesniku Varaždinske županije“.

KLASA: 351-01/22-01/02

URBROJ: 2186-10-01/1-22-01

Vidovec, 16. svibnja 2022.

OPĆINSKO VIJEĆE OPĆINE VIDOVEC

 PREDSJEDNIK

 Krunoslav Bistrović